SAHARA ROSE

DHARMA
ÉLETFELADATOK
ÉS ÉLETCÉLOK

SAJÁT UTAD FELFEDEZÉSE ÉLETED LEGFONTOSABB KALANDJA

A fordítás az alábbi kiadás alapján készült:

Sahara Rose / Discover your dharma:
a vedic guide to living your soul’s purpose

Chronicle Prism is an imprint of Chronicle Books LLC., USA, 2021

Fordította

Uzsoki Eszter

Szerkesztette

Tóth Gábor

Copyright © Sahara Rose Ketabi, 2021

Forward Copyright © Deepak Chopra, 2021

Hungarian translation © Uzsoki Eszter, 2023

Hungarian edition © GLB Könyvkiadó Kft., 2023

Cover design © GLB Könyvkiadó Kft., 2023

Oiginal Design by Gretchen Scoble

Jacket design by Ann Kirchner

Collage by Danielle Noel

Minden jog fenntartva.

A könyv – a kiadó írásos jóváhagyása nélkül – sem egészében, sem részleteiben nem sokszorosítható vagy közölhető, semmilyen formában és értelemben, elektronikus vagy mechanikus módon, beleértve a nyilvános előadást vagy tanfolyamot, a hangoskönyvet, bármilyen internetes közlést, a fénymásolást, a rögzítést vagy az információrögzítés bármely formáját.

A könyvben olvasható információk csupán tájékoztató jellegűek, nem pótolják egyetlen egészségügyi probléma diagnózisát, kezelését sem. Nem helyettesíthetik a képzett egészségügyi szakemberrel folytatott konzultációt. E könyv tartalma csupán segítséget nyújt egy egészségügyi szakember által előírt észszerű és felelős kezelési programhoz. A szerző és a kiadó semmiféle felelősséget nem vállal a könyv tartalmának félreértelmezéséért vagy téves alkalmazásáért.

GOOD LIFE BOOKS, BUDAPEST

Felelős kiadó Eitner Noémi és Melher Viktor igazgatók

Műszaki vezető Horányi Laura

Főszerkesztő Melher Viktor

Tipográfia Madarász György

Borítót készítette Tóth Attila

Elektronikus változat
Békyné Kiss Adrien

EPUB ISBN 9786156455918

MOBI ISBN 9786156455925

AJÁNLÁS

Neked ajánlom ezt a könyvet, amiért értékeled a benned élő dharmát, és mert hagyod, hogy az intuíciód szava hangosabban zengjen a világ zajánál. Köszönet, mert felteszel magadnak olyan kérdéseket is, amelyeket nem sokan, és felfedezed magadban az adományokat, melyeket meg kell osztanod másokkal. A világ szebb hely, mert benne élsz.

TARTALOM

Deepak Chopra ELŐSZAVA

BEVEZETÉS: Mit keresek én itt?

1  Mi is a dharma?

2  Krijá + karma: út a dharma felé

3  A dharma négy típusa

4  Éld meg a dharmádat

5 Dósák + dharma

6  Dharma-archetípusok

7  Fedezd fel a dharma-tervrajzodat

8  A tettekhez bátorság kell

9  Tedd bele a #melót

10  Szolgálat

11  Minden út a dharmához vezet

KÖSZÖNETNYILVÁNÍTÁS

A SZERZŐRŐL

ELŐSZÓ

Az ősi szanszkrit dharma szó annyit tesz: „az univerzum fejlődésének mozgatója”; vagy: „az egyéni célod a világban”. A dharma törvénye alapján az univerzum olyan, mint egy kirakós. Te is a kirakós egy darabkája vagy, és nem létezik felesleges darab. Mind olyan képességekkel születtünk, amelyeknek szerepe van az univerzum kozmikus hálójában, és amelyek elősegítik a globális egyensúly megtartását. A képességeink kibontakoztatásától csupán a félelem, a legveszedelmesebb emberi érzés tart vissza. Ahogy valaha Rúmí is mondta: „Énekelni akarok, mint a madarak, és nem aggódni amiatt, ki hall, és mit gondol erről.” Ez a dharma lényege.

A Dharma – életfeladatok és életcélok lapjain a szerző Sahara Rose megmutatja, miként találj rá a célodra a világban, ahol rengeteg információ kavarog, megszámlálhatatlan lehetséges út áll előtted, és összességében túl sok minden van. Bölcs meglátásaival, megértő humorral tárja fel a sokakat hátráltató kihívásokat. Sahara páratlan érzékkel adja át az ősi bölcsességeket úgy, hogy az közérthető legyen az ő generációja tagjai számára (akik így könnyen azonosulni tudnak vele), miközben megőrzi az üzenet mélységét és jelentőségét. A könyvet olvasva nyilvánvalóvá válik, ahogy a szerző megéli a saját dharmáját, miközben mesteri módon tárja fel az utat, mely téged is elvezet a sajátodhoz. Ez a harmadik könyve, melyhez van szerencsém előszót írni, és öröm volt figyelni, ahogy az évek során kivirágzott, s mára szellemi vezetővé vált.

A Dharma – életfeladatok és életcélok időszerű kötet, mert segítségével felszabadulhatsz a kondicionálás hatásai alól, visszatalálhatsz a lényegedhez, és felismerheted a születésedkor neked rendelt életcélodat. Ma a világnak óriási szüksége van arra, hogy polgárai felemeljék az emberiséget, és elindítsák az öröm és a beteljesedés ösvényén. E kötet fellobbantja a mindannyiunkban ott izzó szikrát, és adottságaink felfedésére, mások szolgálatára ösztönöz. Segítsen ez a könyv visszatalálni a benned élő korlátlan lehetőségekhez, és ahhoz, hogy mindennap a dharmáddal összhangban tudj élni.

DEEPAK CHOPRA

BEVEZETÉS

Mit keresek én itt?

Az örök kérdés talán egy izzasztó jógaóra után merült fel benned, amikor szinte biztos voltál benne, ezúttal testen kívüli élményben volt részed, vagy egy páratlan, minden Instagram-filtert megszégyenítő naplementét csodálva, esetleg egy kínos ünnepi összejövetelen, miközben a nagybátyád mindenáron be akart vonni egy politikai vitába. Hatalmas kérdésnek tűnik, így mire feltesszük, gyakran már el is hessegetjük a válasz helyén tátongó űrt.

Belefeledkezünk a világgal játszott pingpongba – versenyt futunk a mindig teli postafiókunkkal, a tennivalók véget nem érő listájával, a közösségi média hírfolyamával, és a ma esedékes stresszforrásokkal – melyek mind elvonják a figyelmet a legnagyobb, örök kérdésről. Miért is vagyunk egyáltalán itt? A gondolat ott rejtőzik a tetteink mögött, de kevesen gondolkodunk el rajta elég mélyen ahhoz, hogy rátaláljunk a válaszra. Mintha belöknének egy idegen partira, és azon tűnődnénk, vajon guacamole- vagy salsa-mártogatóst szolgálnak-e fel, de fel sem merülne a kérdés, egyáltalán mit is keresünk ezen a partin.

Egész életünk során lefoglaljuk magunkat és eltöltjük a napjainkat, fel sem ismerve, hogy okkal kaptuk ezt az időt. Maga a tény, hogy jelen vagy a partin, azt jelenti, hogy valami nagyon fontos dolgot hoztál, és a parti nem lenne teljes, ha nem osztanád meg. És ami még fontosabb, te sem lennél teljes, ha nem osztanád meg.

Tudom, talán most azt gondolod, „persze, látom én, hogy mások rátaláltak ezekre a fontos célokra, de nem biztos, hogy ez rám is érvényes”. Gondolod, hogy az univerzum esetleg hibázott, és egyedül neked nem adott célt? Ha ez igaz lenne, nem te lennél a legkülönlegesebb ember a világon? Neked is van célod. Okkal vagy itt. Ebben az életben az a feladatod, hogy kiderítsd, mi is az.

Ha nem hiszed el nekem, hogy neked is van célod, akkor én itt és most feltárom előtted, és elmondom, mi a dharmád. A dharmád a tudatosság erősítése. Ahogy az enyém is. Ahogy az édesanyádé, a legjobb barátodé és a párodé is. Mind azért vagyunk itt, hogy emeljük a bolygónk rezgésszintjét. Ám a mód, ahogy megtesszük ezt, mindannyiunk esetében egyedi lesz. Mind más-más alkotóelemet hozunk a partira – néhányunk a tánclépéseket, mások a harapnivalót, a dekorációt, a rítusokat, megint mások a történeteket vagy a bűvészmutatványokat. Együtt alkotjuk ezt az életnek nevezett, legendás partit.

A dharmád a valódi éned leghívebb kifejeződése. Amikor a dharmáddal összhangban élsz, nincs különbség a külső és belső éned közt. A külső valóságod tükrözi a belső világodat. Életed minden eleme tudatos döntés eredménye. A kreativitás, szenvedély és ihlet kifogyhatatlan forrásából merítesz, ami valójában maga a rajtad átáramló kozmosz. Céljaid vannak, ugyanakkor nyitott maradsz az utazás rejtelmei iránt, bízva abba, hogy a dharmád pontosan oda vezet, ahol lenned kell. Megengeded magadnak, hogy kibontakozva azzá válj, akivé lenned kell, és utazásod minden mérföldkövét megünnepled, tudva, hogy az felkészít a következő lépésre. Teljes mértékben elevennek érzed magad, az érzékeid felébredtek, és a szívedben fellobbant a tűz. Ilyen az, ha megéled a dharmádat.

Többségünk tompultan éli az életét. Megesszük az ételt, de éhesek maradunk. Folyamatosan görgetünk, miközben továbbra is keresünk valamit. Sikeresek vagyunk, de nem elégedettek. Egész életünkben valamit keresünk, ami kitöltené ezt az űrt, ám csakis a dharma töltheti be. Talán a te megoldásod a státusz hajszolása, a spinningórák, vagy a rosszfiúk és a pia, de mindez csupán távol tart annak igazságától, akik lehetnénk. Ez csak akkor tárul elénk, amikor megadjuk magunkat a dharma útjának.

A célod megélése az önszeretet legvégső formája. Amikor igent mondasz a felsőbb hívásra, minden, amit kerestél, magától testet ölt. A kiteljesedés, boldogság, bőség, tisztánlátás, önbizalom, értékesség és béke, amire vágytál, most szinte magától megérkezik hozzád, mert harmóniában élsz az igazságoddal. Nincs több küszködés – te mostantól egyszerűen csak te vagy, szüntelenül. Ezt úgy nevezik, hogy a dharma, a lélekcél megélése.

A dharmád az isteni életcélod e bolygón, a lelked lényege, az egyedi rezgés, amit csak te tudsz elhozni a világba.

A dharmád felfedezése a lényed igazságának felismerése. Nem történhet meg, hogy az igazságodat megismerve nem változik meg az életed és nem kerül összhangba a dharmáddal. Nem tudod többé nem látni, amit a harmadik szemed megmutatott. Amint megtapasztalod, minden más fojtogatóvá válik.

Személyes utam a dharma felé

Soha nem indultam felfedezőútra a dharmámat kutatva. Mint szinte mindenki más, én sem sokat gondoltam rá. Gyermekként egyszerűen tudtam, hogy valamilyen módon segíteni akarok az embereknek. Így önkénteskedni kezdtem különféle civil szervezeteknél számos fejlődő országban, angolt tanítottam zimbabwei árvaházakban, síkra szálltam az emberi jogokért vietnámi üzemekben, óvodákat építettem Nicaraguában. A főiskola alatt egészségtant és higiéniai ismereteket oktattam az indiai Újdelhi nyomornegyedeiben, amikor a saját egészségem megromlott. Az étel megemésztése kínzó fájdalmat okozott, és két évre leállt a ciklusom. A csontjaim folyton megsérültek, kórosan sovány lettem és hullott a hajam. A testem nem termelt hormonokat, és huszonegy évesen gyakorlatilag perimenopauzán mentem keresztül. Számtalan orvosnál jártam, akik mind gyógyszerek hosszú sorát írták fel, melyeket folyamatosan szednem kellett, hogy félig-meddig működőképes legyek.

Ösztönösen tudtam, hogy a testem egyensúlyvesztésének mélyebb okai vannak, és a saját kezembe vettem a dolgot. Az öngyógyítás útja vezetett el az Ájurvéda, a világ legrégebbi egészségeséletmód-rendszere, illetve társtudománya, a test és elme kapcsolatán alapuló jóga felfedezéséhez. Amikor a három dósa-archetípusról olvastam az Ájurvédán belül, különösen a váta-dósáról, ami a levegő archetípusa, mintha a saját önéletrajzomat olvastam volna. Minden egyensúlytalanság, amit átéltem, ott állt a listán. Sőt, a személyiségemet is hajszálpontosan leírta: kreatív, látnoki, a szokványostól eltérően gondolkodik, ugyanakkor szorongó, s a gondolatai gúzsba kötik. Soha nem éreztem ennyire, hogy megértenek.

A következő két évet az Ájurvéda tanulmányozásával töltöttem Indiában, megtalálva a módját, hogyan ötvözzem a modern táplálkozástudományt és a növényi alapú ételeket. Mintha azt a nyelvet tanultam volna, amit a lelkem már évezredek óta beszélt. Miután teljes mértékben visszafordítottam az egészségi problémáimat, és a személyiségembe több motiváltságot, elkötelezettséget és földeltséget csempésztem (ami az egyensúlyvesztések mögött rejlő valódi természetem volt), tudtam, hogy e bölcsességet meg kell osztanom a hozzám hasonlóan fizikai és mentális egyensúlyvesztéstől szenvedőkkel, akik nem találtak gyógyírt. Bár korábban egy könyvet sem írtam, sőt, egyetlen íróval sem találkoztam, belevágtam, és felfedeztem önmagamat is a folyamat során.

E folyamatnak köszönhetően kunyhókban éltem egyedül Indiában és Bali esőerdőjében, miközben a könyvemet írva önmagamat is újraírtam. Mindent hátra kellett hagynom, többek közt a családom helyeslését, akik kitagadással fenyegettek, amiért más utat választottam. Emiatt átprogramoztam a gondolataimat és korlátozó hiedelmeimet, s felismertem, hogy korábban nagyon is a külső megerősítésért éltem. Nem tudtam, hogy „sikerül-e”, és mit is jelent az, ha „megcsinálom”, csak azt tudtam biztosan, hogy nem akartam tovább haladni ezen az úton. Számtalanszor megfordult a fejemben, hogy egyszerűen feladom és a „normális” életet választom, boldoggá téve a családomat – de tudtam, hogy ezzel nem tisztelegnék a lelkem előtt. El kellett engednem a családom helyeslése iránti vágyamat, ám, ami még fontosabb, a saját elismerésemet kellett kivívnom, hogy továbbhaladjak ezen az úton, amiről azt sem tudtam, hová vezet.

Azok az évek azzal teltek, hogy csatáztak bennem a régóta irányító hiedelmek és a reszkető félelem, a teljes tisztánlátás pillanatai és a mélységes kétség, a végtelen összhang és a végtelen kudarc, s mindez végül elvezetett a dharma imént leírt fogalmához. Az utam okkal volt ilyen nehéz – ez adta meg az erőt, amire szükségem volt, hogy valóban megoszthassam ezt a bölcsességet a világgal.

Ahogy talán téged is, engem is gyötörtek a „ki vagyok én” és „mi lesz, ha” kérdések, és néhány pillanatra át is vették az irányítást felettem. Ám e félelmeken is túlmutattak a „képzeld csak el” percek. „Képzeld el, mi lesz, ha képes leszel a világ elé tárni ezt a könyvet. Képzeld el, hány embert érint meg. Képzeld el, mennyi mindent megváltoztat.” A „képzeld el” mondatok végül csatát nyertek. Ez két könyv, az Idiot’s Guide to Ayurveda és az Eat Feel Fresh: A Contemporary Plant-Based Ayurvedik Cookbook megírására sarkallt, amelyek végül sikerkönyvek lettek. Ó, és persze ahhoz, hogy egy konferencián odaléptem Deepak Choprához és megszólítottam, aminek az lett a folytatása, hogy ő írta az előszót a könyvemhez (ezt a történetet a 2. fejezetben olvashatod). Ez ösztönzött a Highest Self Podcast elindítására is, mert igazán ki voltam éhezve a mély spirituális beszélgetésekre; gyorsan ez lett az első számú spiritualitásról szóló podcast az iTunes-on, és jelenleg több mint tizenhatmillió letöltéssel büszkélkedhet. És ez vezetett vissza a dharma fogalmához is.

Azért hozzuk egyensúlyba az elmét és a testet, hogy újra megtaláljuk az utat a lelkünkhöz. A valódi jóllét nemcsak a tökéletes emésztést vagy a tiszta bőrt jelenti, hanem azt is, hogy tudod, ki vagy igazán, és aztán ehhez az igazsághoz igazítod az életedet. Az egészség célja az, hogy ne kelljen többé aggódnod az egészségi állapotod miatt, s helyette a dharmádra összpontosíthasd az energiádat.

Az álmaid nem véletlenek. Azért kapod őket, mert bennük rejtőzik a dharmád. Soha nem támad olyan gondolatod, amelyet nem vagy képes valóra váltani. A gondolat választ téged mint számára ideális csatornát, mert te vagy a tökéletes személy, hogy valóra váltsd azt. Ám ez nem jelenti azt, hogy ez azonnal vagy könnyedén fog megtörténni. Az akadályok, melyeket le kell küzdened a víziód megvalósítása során, arra tanítanak, hogy meg kell élned a dharmádat, és meg kell osztanod a világgal.

Egyedi adományokkal születtél, melyeket meg kell osztanod másokkal. Ezek az adományok talán még nem teljesedtek ki, de ott rejlenek benned, és várják, hogy napvilágra hozd őket. Talán tudatában is vagy ezeknek, ám a félelem miatt nem feded fel őket. Vagy esetleg az egód nem engedi, hogy emlékezz rájuk (mivel az egód egyszerűen a lelked testőre). Semmi baj! Ha végigolvasod a könyvet és követed az általam bemutatott gyakorlatokat, emlékezni fogsz rájuk. Mindez nem igazán a dharmád megleléséről, sokkal inkább a felidézéséről szól. A könyv lapjain énednek közvetlenül ahhoz a részéhez szólok majd, amelyik tudja mindezt.

Bár az utam az Ájurvédával kezdődött, végül mégis a történetem mögött rejlő történetet osztom meg újra meg újra – arról, miként alkottam meg ezt a valóságot. Őszintén hiszem, hogy az univerzum jelölte ki számomra egyrészt ezt a témát – amely az egyik legösszetettebb, legősibb és mindmáig feltáratlan terület –, másrészt azt, hogy megmutassam neked: ha én képes vagyok megélni az Ájurvédát, akkor te BÁRMIRE képes leszel.

Rájöttem, hogy az Ájurvéda nemcsak az egészségünkről nyújt információt, hanem mélyebb szinten arról is, kik vagyunk. Megtanít harmóniát teremteni az elme és a test között, hogy a lelkünk finom rezdülései vezérelhessenek minket. A könyv lapjain megosztom veled, hogyan kapcsolódnak a dósáid (az ájurvédikus test-elme típusok) a dharmádhoz, valamint azt, hogy miként valósíthatod meg a dharmát a csakráidon keresztül.

Miközben a podcastomban több száz emberrel beszélgettem a dharmájukhoz vezető útjukról, egy közös szálra bukkantam. Ez pedig a következő:

A dharma felfedezésének útja

1. SZAKASZ: AZ ÖNMAGADRÓL VALÓ TUDATOSSÁG

Felismered, hogy az életnek többről kell szólnia, mint ahogy eddig éltél. Tudod, hogy célod van, de fogalmad sincs, mi az. Őszintén, még azt sem tudod, hogy kezdj neki. Olyan érzés, mintha akaratod ellenére kerültél volna ebbe az életbe, s most már többé nem tudsz így élni. Tudod, hogy drámai változásra van szükséged. A fájdalmon és bénultságon át valami arra sarkall, hogy cselekedj és formáld át az életedet. Ekkor hullik termékeny talajra a dharma magja.

2. SZAKASZ: ÖNFEJLESZTÉS

Önmagad fejlesztését teszed a küldetéseddé. Talán jógaászanák gyakorlásával kezded, vagy inspiráló embereket követsz az Instagramon, önsegítő könyveket olvasol, motivációs előadók beszédeit hallgatod, vagy esetleg meditációs alkalmazást használsz. Elkezded megváltoztatni azokat a szokásaidat, melyek már nem szolgálják a javadat. E szakaszban a fizikai és mentális szintre, nem pedig a lélek szintjére összpontosítasz. Ez éltető esőként öntözi a dharma magját.

3. SZAKASZ: ÉBREDÉS

A figyelmed önmagad fejlesztéséről önmagad megismerése felé fordul. Kezdesz ráébredni, hogy te nem a tested vagy az elméd vagy, hanem egy testben élő, elmével rendelkező lélek. Hajt a tudásvágy minden spirituális téma, például a jóga, a meditáció, az Ájurvéda, az eksztatikus tánc, a sámánizmus és más témák felé, ami talán elvezetett a Highest Self Podcasthoz is. Talán egyedül indulsz útnak spirituális úti célok, például Bali, India vagy Peru felé, vagy legalábbis szeretnél útra kelni. A teljes világnézeted átformálódik, ahogy felfigyelsz a generációk során továbbadott korlátozó hiedelmekre, és dolgozni kezdesz ezek orvoslásán. A családod és barátaid rád sem ismernek, és esetleg bolondnak tartanak. Ez nehéz szakasz lehet, amikor szembe kell nézned a magánnyal, de tudod, hogy azért teszed meg e fontos lépéseket, hogy rátalálhass az igazságodra. Kezded felismerni, hogy lehetőségek kimeríthetetlen tárháza vár, amelyeket korábban észre sem vettél. Ekkor szökken szárba a dharma magja.

4. SZAKASZ: FELSŐBB TUDATOSSÁG

Kiléptél a spirituális kamrádból, és már nem érzed úgy, hogy el kellene rejtened a meggyőződéseidet, ha azt akarod, hogy komolyan vegyenek. Rátaláltál a számodra megfelelő gyakorlatokra, s már kezded másokkal is megosztani ezeket, esetleg a közösségi médiában, vagy a családod, barátaid és kollégáid körében. Tudod, hogy van dharmád, de nem vagy benne biztos, mi is az, és még mindig a kóstolgatás szakaszában vagy. Egyre nyilvánvalóbbá válik számodra, hogy a jelenlegi munkád nem teljesen van összhangban azzal, aki vagy. Spirituálisan tovább fejleszted magad árnyékmunkával, ősi gyógymódokkal, gyógynövényekkel, és/vagy az előző életeid regresszió általi felfedezésével. Már nem áldozat-mentalitással éled az életedet, és felismered, hogy az élet érted, nem pedig veled történik. Teljesen más emberként születsz újjá, és egyre többen kérdezgetik, hogy csináltad. Ekkor indul növekedésnek a dharma csírája.

5. SZAKASZ: A DHARMA MEGÉLÉSE

Ha teljesen megéled azt, aki vagy, felismered az ittléted mélyebb célját. Fel tudod idézni a szent küldetésedet e bolygón. A világnézeted egy csapásra az én felől a mi felé fordul. A spirituális gyakorlatod valami nálad sokkal nagyobb dologgá válik; ez lesz az alap, melyről kiindulva gyógyíthatod az emberiséget. A kozmosz ereje hajt és az egyetemes életerő áramlik át rajtad. Életed minden olyan területét átformálod, amely nincs az összhang állapotában, mert már látod, hogy ez fog vissza a küldetésedtől. Felismered, hogy mások szolgálatára vagy itt, és a legmagasabb rendű öröm követésével szolgálod a világot. Már látod, te csupán a rajtad keresztül érkező kozmikus bölcsesség csatornája vagy. Ez az a tér, ahol valóban megélheted a dharmádat és a valódi önmagad igazságát.

HOL TARTASZ AZ UTADON?

Az olvasók többsége valószínűleg a 4. szakaszban jár. Már jókora utat megtettél a spirituális utazás során, de még nem tudod, mi is a dharmád. Esetleg a 3. szakasznál tartasz, és az ébredésed vezetett ide. Talán a 2. szakaszba léptél, és a sorok olvasása segített át a lélek szintjére. Járhatsz akár az 1. szakaszban is, és a kötet valahogy a kezedbe került – gratulálok, a növekedésed a gyors sávba lépett! Egyetlen szakasz sem hierarchikus, és nem mindannyian pont ezeken a fázisokon megyünk át, de alapvetően megmutatják, hogyan halad sokunk dharmikus útja.

Mindenképpen meg kell említenem, hogy bár a dharmádat születésedkor megkaptad, ez nem jelenti azt, hogy az elkerülhetetlen. Míg a dharmád a lelked adománya e bolygón, szabad akarattal is rendelkezel. Foghatod ezt az adományt, és elzárhatod a szekrény mélyére, hogy soha ne lásson napvilágot. (A többség ezt az utat választja – könnyebb úgy tenni, mintha nem lenne célod, mint nyíltan szembenézni vele.) Vagy úszhatsz benne, megoszthatod, figyelheted, amint megsokszorozódik és kiteljesedik (én ezt az utat javaslom). A dharmád az ajándék, ami csak adni fog, attól a perctől kezdve, hogy jobban odafigyelsz rá.

E kötet megszólítja az élet legfőbb kérdését: Mi a lélekcélod? Ám ezúttal új megközelítéssel, ősi módon fordulunk feléje. Az ősi idők bölcsessége most visszatér, hogy a fejlődésünk következő szintjére vezessen minket. Ahogy felébredünk, felidézzük a testünkben hordozott kódokat, melyek megsúgják, mi az ittlétünk lélekcélja. Ahogy eloszlatjuk a félelmeket, korlátozó hiedelmeket és a külvilág által ránk kényszerített elvárásokat, felismerjük, hogy az igazság végig bennünk rejtőzött. Először el kell engedned mindent, ami nem te vagy – csak ezután testesítheted meg az igazi valódat.

E kötetben megosztom veled egyedi, a dósákon és csakrákon keresztül vezető megközelítésemet a dharmád felfedezéséhez. Feltárhatod a dharma-archetípusodat, majd a dharma-tervrajzod segítségével megtudhatod, pontosan hová kell most összpontosítanod az energiáidat. Eléd tárom a személyes történeteimet, felismeréseimet és gondolataimat a dharma megtestesítésével kapcsolatban, annak érdekében, hogy megvilágítsam a te utadat. Nincs mindenre válaszom, de felteszek minden kérdést, és néha a válasz talál rám. Csupán a szent bölcsesség csatornája vagyok, mely így rajtam áramlik át a mindannyiunkat összefűző, mindenhol jelen lévő energia mezejéből.

Rengeteg csodálatos könyv érhető el, melyekben még több történelmi és mitológiai ismeretet találsz a Védákról. Ezeket az ismereteket azonban terjedelmi okok és a témánk jellege miatt nem foglaltam bele e könyvbe. Arra biztatlak, hogy tanulmányozd ezt követően is a védikus tanításokat, mivel több életnyi bölcsesség vár rád bennük.

E pillanatban a legfontosabb felfedeznivalód a dharmád. Óriási globális ébredés időszakát éljük az emberi történelemben, és egyre többen érzünk késztetést arra, hogy lépjünk elő, ragyogjunk, és TELJES fényünkkel világítsunk. Őszintén szólva, a Föld egyensúlya csakis így állhat helyre. Nem véletlenül olvasod e könyvet éppen most. A lelked készen áll arra, hogy olyan erővel ragyogjon, aminek a létezéséről sejtelmed sem volt.

Üdv, Sahara vagyok, jó újra találkozni veled ebben az életben! Ígérem, magas rezgésre, mély bölcsességekre és a dharma erejére számíthatsz. Emeljük meg együtt a bolygó rezgését! Benne vagy?

1

Mi is a dharma?

Mindannyian a boldogságot keressük. Kutatjuk emberekben, helyeken, vagyontárgyakban és sok egyéb dologban, de úgy tűnik, sehol nem találjuk. Hol rejtőzik a nyavalyás?

Én megmondom. A fáján, ami a cél. A boldogság a cél gyümölcse. E gyümölcs nem növekedhet önmagában. Nem tehetjük keltetőbe, nem zárhatjuk laboratóriumba. Nem juthatunk hozzá csupán a boldogsághoz a hozzá tartozó gyökerek, nedvek és ágak nélkül. Mind azt hisszük, boldogságra vágyunk, pedig valójában a célt kellene keresnünk.

Talán cél nélkül is átéljük az öröm pillanatait, de aztán újra másvalami után nézünk, hogy kimozdítson minket a bénultságból és nyomorúságból. A valódi boldogság csakis a kiteljesedésből hajt ki. Csak ekkor tekinthetsz végig életed minden területén és mondhatod teljes szívvel: „A legfelsőbb igazságomat élem.”

Az univerzum jóindulatú és azt akarja, hogy megéljük a célunkat; ezért ad örömet, ha megéljük azt… és nagyon pocsék érzés, ha nem. Akkor vagy a legboldogabb, amikor megcsillogtatod az adományaidat, mert ez a legjobb a világ egésze számára. A boldogság a természetes jele annak, ha a célunkkal összhangban élünk. Ez a helyes útvonalat mutató iránytűnk. A boldogság nem a cél, hanem a melléktermék. A boldogság keresése helyett törekedjünk hát inkább a kiteljesedésre, s a boldogság ott fog várni minket a célnál.

Nem a boldogság a célod. A boldogság csak a célod megélésének mellékterméke.

Ideje tágítani a látásmódodat arról, mi is a boldogság. Röpke pillanatokban hajszoljuk, ám legbelül már most is eltölt minket az öröm, az ánanda. A boldogság nem egy menet a hullámvasúton vagy egy tomboló koncert (bár kétségtelen, hogy ezek is boldoggá tehetnek). A boldogság az az érzés, ami az ehhez hasonló élmények közt él benned, a tudás, hogy életed minden területe összhangban áll az igazságoddal.

A boldogság nem a menekülésről szól, hanem arról, hogy jelen vagy ott, ahol éppen vagy. Arról szól, hogy élvezd az utazást, ahelyett, hogy csak száguldanál a cél felé. A boldogságot még csak nem is mindig az arcodon szétterülő mosoly jelzi. Néha a szívedben lobogó tűz táplálja a változást. A benned élő vágy, hogy valami nálad sokkal nagyobbat hozz létre, és figyeld, ahogy valósággá válik az energiád által. Abban rejlik, hogy a kihívásokat választod az út során, mert ezek visznek el oda, ahol lenned kell. Ha úgy fekszel le minden este, hogy tudod, mindent beleadtál. Az, amikor látod, hogy mások hasznára válik, ha megosztod az adományaidat. Az érzés, hogy az egyetemes bölcsesség hordozója vagy, ami így rajtad keresztül áramolhat. Az érzelmeid teljes skálája, a lényed, az adományaid, az elképzeléseid… ez a valódi boldogság.

A boldogság nem arról szól, hogy…

A boldogság arról szól, hogy…

…várod, hogy jobbra forduljon az élet;

…megteremted az életet, amelyre vágysz;

…menekülsz a valóság elől;

…megváltoztatod a valóságod;

…csak az úti cél a fontos;

…élvezed az utat;

…folyamatosan mosolyogsz;

…néha a szívedben égő tűz táplálja a változást;

A boldogság nem arról szól, hogy…

A boldogság arról szól, hogy…

…elkerülöd a kihívásokat;

…a kihívásokat választod, melyek elvezetnek a további igazságokhoz;

…magadban tartod a legjobb ötleteidet.

…látod, amint másoknak előnyére válik, ha megosztod az adományaidat.

A dharmád megéléséhez vezető utad nem csak boldoggá fog tenni. Kiteljesít, inspirál, s elragadtatást, motiváltságot, rémületet érzel majd, és azt, hogy nem vagy rá felkészülve – mindezt egyszerre. A dharmád feltárja az érzelmeid mélységét, és ez az élet értelme: hogy megtapasztald a teljességet ebben az emberi kísérletben. Embernek lenni nehéz, de a cél miatt érdemes belevágni az utazásba. Ez tartja talpon az elfoglalt anyukákat, emiatt küzdenek a betegek az életükért, emiatt segítenek a gyógyítók másokon, ezért megy be a tanár nap mint nap az iskolába. A cél az éltető erőnk.

Gyermekként folyton azt kérdezgettük: „Miért?”, „Miért kék az ég?”, „Miért menetelnek a hangyák egy vonalban?” Mikor hagytunk fel a kérdezéssel?

Valahogy menet közben túl sok dolgunk lett ahhoz, hogy feltegyük a fontos kérdéseket, mint például: „Miért vagyunk itt?”, „Hogyan használhatjuk fel a legjobban az itt töltött időnket?” Helyette elfogadtuk a hétköznapi valóságunkat, nem tudva, hogy benne rejlik a legerőteljesebb felébredésünk kulcsa. Okkal tesznek minket boldoggá bizonyos dolgok. A boldogság pillanatai a dharmához vezető kenyérmorzsák.

Valamennyien egyedi adományokkal születtünk, melyeket csak mi oszthatunk meg a világgal. Ha az életet lehetőségnek tekintjük arra, hogy kiálljunk, sugározzuk a fényünket és közben még jól is érezzük magunkat, akkor az egész élet sokkal mélyebb jelentést nyer.

Éppen ezért a dharmád felfedezése a legfontosabb feladatod.

Talán már találkoztál a fénymunkás kifejezéssel (olyan személyt jelent, akinek az a feladata, hogy több fényt hozzon a bolygóra), de én nap-lényeknek tekintem magunkat. Mi nem dolgozunk senkiért, hanem azért vagyunk itt, hogy megtestesítsük a minden egyes emberben ott élő napot. Amikor felfedezzük a dharmánkat, rátalálunk a napunkra. Amikor meg is osztjuk, a sugaraink kiáradnak, és gyógyulást hoznak a világ árnyékban álló részeinek. Nem különül el az, akik vagyunk, illetve az, amit itt el kell indítanunk és létrehoznunk. A legteljesebb kifejeződésünket éljük meg, erőfeszítés nélkül sugározva a csodálatosságunkat. Ez természetes módon felébreszti másokban is a napot, s így megláthatják, hogy az a Sarkcsillag, ami után kutattak, már ott ragyog bennük. Mindegyikünk önmaga galaxisaként emelkedik fel, és összekapaszkodunk az égen. Köszönöm, hogy igent mondtál a nap-lényed hívására.

MI A DHARMA?

A szanszkrit dharma kifejezés több mint tizenhat különböző jelentéssel bír, de mi itt „a lélekcélod” jelentésre támaszkodunk. A dharmád a te nagy miért-kérdésed; az ok, amiért itt vagy ezzel a sok gondolattal, igénnyel és vággyal. Mind egyedi céllal születünk, és ez a mostani emberi tapasztalás arról szól, hogy felidézzük, mi is az.

Az első fogalom, amit meg kell értened ahhoz, hogy teljes egészében befogadhasd ezt a könyvet, az, hogy te nem a tested vagy az elméd vagy, hanem a lelked. Testben élsz, amely az elmének nevezett operációs rendszerrel működik, de ezek egyike sem te vagy. Te a bennük élő tudat vagy.

A könyv második kulcsfontosságú fogalma a reinkarnáció. Kifejezett céllal akartál testet ölteni ezen a síkon – azzal a céllal, hogy felidézd, ki is vagy valójában. A védikus spiritualitás szerint az időn és téren átívelő, számos életben létező lelkek vagyunk. Minden egyes életben fontos, a lelkünket fejlesztő leckéket tanulunk. Azért döntünk úgy, hogy e bolygón öltünk testet, mert ez a bolygó a Föld-iskola – a kozmosz egyetlen olyan pontja, ahová a lelkek azért jöhetnek, hogy növekedjenek. A megtestesülés előtt mind kiválasztottuk a lélekleckéinket, melyek felkészítenek a dharmánk – a lélekcélunk – megélésére. A lelked választotta, hogy ebben a testben, a te körülményeid között, a te szüleid gyermekeként, éppen ebben az időszakban ölt testet, mert pontosan erre a környezetre van szüksége ahhoz, hogy megélhesse a dharmáját. Belépünk a májába – az illúzióba – azért, hogy felidézhessük, kik is vagyunk valójában. Elfogadjuk az időleges amnéziát – azt, hogy ebben az emberi jelmezben születünk meg, elfelejtve a varázslatot, ami belül vagyunk. Az emlékezés útja készít fel a dharmánk megélésére.

Ám az emlékezés nehéz ebben a Föld-iskolában, ahol a félelem javarészt átvette az irányítást. Gyermekként tudatában vagyunk a varázsunknak. Nagyot álmodunk, és közben nem is mentegetőzünk. Ám a környezetünk és a társadalmunk félelmei egyre erősödnek bennünk. Talán őrültnek, a valóságtól elrugaszkodottnak neveztek egykor, és akár félelmet is ébresztettek benned a saját intuitív képességeid iránt. Feladjuk az erőnket mások kedvéért, akik azt állítják, jobban ismernek minket, mint mi önmagunkat. Többé nem bízunk meg a saját kreatív impulzusainkban és nem mondjuk ki az igazságunkat. Csak árnyékai leszünk a korábbi önmagunknak.

Idézd fel életed egy olyan szakaszát, amikor teljesen szabad voltál. Talán meztelenül szaladgáltál odakint vagy tündérmeséket írtál misztikus lényekről, esetleg bájitalt készítettél füvekből és növényekből. Mindössze emlékezned kell.

A dharmád beléd van kódolva. A feladatod az, hogy felidézd, ki is vagy valójában.

A potenciálod határtalan. Ha tudnád, mekkora valójában a hatalmad, kacagnál azon, hogy akár egy pillanatig is kételkedtél magadban. Megértenéd, hogy minden, amit akartál, szintén visszavárt, akart téged. Azért vágytál rá, mert mindig is a tiéd volt – az ideiglenes amnéziád miatt felejtetted el.

A lelked azért választotta születése előtt ezt az életet, mert ez a tapasztalás szükséges a dharmád beteljesítéséhez. A lelked talán azért választott problémás szülőket vagy nehéz körülményeket, mert pontosan erre van szükséged, hogy elnyerd a dharmád beteljesítéséhez szükséges erőt, türelmet és tudatosságot. A jelen életben végrehajtott gyógyítás nemcsak téged érint, hanem az őseid teljes vonalát is.

Például a vérvonalat, amelybe én születtem bele, a nők elnyomása, a gyermekházasságok és a lehetőségek hiánya sújtotta. Ezért én tüzes nőként tértem vissza, készen, hogy jól fenékbe billentsem a régi paradigmát, teljes mértékben megéljem az életcélomat, és emlékeztessem a nőket arra, hogy mind istennők. Te is az a valaki vagy a családfádban, aki az ősi sebek meggyógyítására született. Hatalmas munka, de ígérem, száz százalékban megéri a rázós utat. Ne feledd – te vagy az őseid legszebb álma.

Kérlek, egy pillanatra gondolj az őseidre.

Min mentek keresztül?

Mi az a közös vonás, ami generációról generációra öröklődött?

Létezik olyan generációkon átívelő trauma, amely továbböröklődött?

Hogyan hozod te ezt ebben az életben felszínre, hogy gyógyulhasson és átalakulhasson?

Ahogy az őseinktől eredő csomaggal születünk, ugyanúgy hordozzuk a vérvonalunk adományait is. Ezeket talán egyenesen a szüleidtől vagy nagyszüleidtől kapod, esetleg távolabbi őseidtől, akikről nem is hallottál.

Mit tanultál az anyai felmenőidtől?

Mit tanultál az apai felmenőidtől?

Miként testesíted meg ma az őseid álmait?

Én az édesanyám életvidámságát és az édesapám eltökéltségét kaptam, a jin és jang csodálatos egyensúlyát. A vezetéknevem, a Ketabi fárszi, hindi, arab és urdu nyelven szó szerint annyit jelent: „könyv”. Az őseim könyvkiadással foglalkoztak. Nem puszta véletlen hát, hogy az a dharmám, hogy könyvet írjak, és megosszam veled e bölcsességet.

Talán eltűnődsz: „Miért születnénk ideiglenes amnéziával, ami feledteti velünk a dharmánkat, ha az univerzum azt szeretné, ha elfogadnánk azt?” Azért, mert a jelen emberi létezésed megtapasztalásának célja éppen az, hogy végigjárd a dharmád felidézésének útját. Ez az út készít fel és bontakoztatja ki benned mindazt a hatalmat, bölcsességet, erőt és sebezhetőséget, amely a dharmád megéléséhez szükséges. A születésedkor birtokában voltál e tudásnak, de csak az emlékezésig vezető út révén leszel képes megélni azt.

Mind ugyanazt akarjuk, de nem ugyanúgy. Mind át akarjuk élni a szeretetet, a kiteljesedést, a szabadságot, a békét és az örömet. Ám mind egyedi módon tapasztaljuk meg ezeket. Szándékosan van ez így, hogy mint faj átélhessük a sokszínűséget – ez a boldogságunk kulcsa. A Forrás (a Tudat, az Univerzum, az Isten, az Istennő… bárhogy is szeretnéd nevezni) egyformának is teremthette volna az összes virágot, ám mégis tavaszi cseresznyevirágot, nyári hortenziákat, őszi napraforgót és téli rózsákat alkotott. Minden virág a maga módján, a saját idejében virágzik, így az egész világ gyönyörködhet egyedi és rövid életű szépségében.

A dharma is éppen ilyen. Ahogy a sokféleségük nélkül nem értékelnénk a virágokat, a dharmákat is csak a maguk sokféleségében tudjuk értékelni. A természethez hasonlóan mi is mind a magunk idejében és a magunk módján virágzunk ki.

A mai világ úgy működik, hogy kiválaszt egy virágot, és azt bálványozza (mindenki legyen vörös rózsa), olyannyira, hogy végül a liliomok és orchideák megpróbálják átfesteni szirmaikat, megváltoztatni az illatukat, majd egyenesen átoperáltatják a szirmaikat, hogy vörös rózsának tűnjenek. Az Istennőnek hála, nem mind születünk vörös rózsának – nagyon gyorsan kimenne a divatból. Helyette a sokszínűség élvezetében lehet részünk.

Egyedi virágnak születtél, így megoszthatod jellegzetes tulajdonságaidat a világgal. Hallanunk kell a dolgokra adott magyarázatot, amit csak te nyújthatsz, az alkotásokat, melyeket csak te hozhatsz létre, az írásokat, melyeket csak te közvetíthetsz, a te egyedi gondolataidat, s a támogatást, melyre csak te vagy képes. Máskülönben örökre megmarad az űr, aminek a betöltésére te magad születtél.

Képzeld el, hogy ez az élet egy tehetségkutató, és mind ugyanazzal a dallal készülünk, ugyanabban a fellépőruhában, és még a frizuránk is azonos. Egész életünkben erre az egy pillanatra készültünk – és a nézőközönség annyira unja, hogy még csak meg sem tapsolnak bennünket. Már hétmilliárd alkalommal hallották a dalt. Nagyjából ezt tesszük pillanatnyilag.

Arra születtünk, hogy a tehetségkutatóban a lelkünkbe írt dalt adjuk elő, a saját készítésű öltözékünkben, a magunk őrült módján. Mindnyájunkban születésünktől megvan a HŰHA-faktor. Ám ehelyett arra törekszünk, hogy ugyanazt a dalt énekeljük. Arra kondicionáltak minket, hogy elfeledjük, kik vagyunk, és egész életünkben igyekezzünk megfelelni egy olyan szerepnek, amit semmiképpen sem nekünk szántak. Ideje azokkal az adományokkal előrukkolni a tehetségkutató színpadán, amelyeknek a megosztására születtünk.

A világnak kell a sokszínűség. Ha mindenki azonos tehetségekkel bírna, az már nem is számítana tehetségnek. Egyszerűen #alap lenne. Éppen az TESZI mindezt csodálatossá, hogy Tara a maga egyedi hangszínén tud énekelni, és Rosie jógát oktat a rá jellemző módszerével, Alyson a maga egyedi módján közvetíti a tudást, Cassandra pedig a saját ízvilága szerint főz vegán ételeket. A sokszínűség vonz minket bizonyos dolgokhoz.

Amikor azt gondoljuk, „De hát bennem nincs semmi egyedi!”, egyszerűen csak elfelejtettük, kik is vagyunk. Senki sem születik valaki más klónjaként. Nem kell semmit tenned, hogy egyedi legyél – ez a természeted veled született része.

Nem az a cél, hogy kedveljenek. Arra születtél, hogy furcsa légy.

E hangosan és tisztán csengő szavakra ébredtem egy éjjel az álmomban. Kikerestem az angol „weird” (furcsa) szó eredetét, ami egykor a végzettel, sorssal – lényegében a dharmával – volt kapcsolatos. A furcsaságod a te isteni kifejeződésed. Furcsának lenni annyit jelent, hogy a magad egyedi módján vagy bekábelezve. A legfőbb ok, amiért sokan nem fedezik fel a dharmájukat, az, hogy félnek felkavarni az állóvizet. Valójában éppen ebben rejtőzik a dharmád. Nem kell, hogy mindenki kedveljen, nem kell elnyerned a jóváhagyásukat, nem kell átlagos életet élned. Az átlagos nem áll jól neked. Neked szokatlannak, furcsának, különcnek, bizarrnak, varázslatosnak és misztikusnak kell lenned.

A dharmád felfedezése az igazságod felfedezésének természetes eredménye. Ezért változtatják meg sokan drámai módon az életmódjukat a spirituális élményeiket követően. Jaguár mivoltukra ráébredve olyan érzés lenne visszatérni az üres munkájukhoz, mintha ketrecbe zárnák őket. Amikor felismered a határtalanságodat, minden, ami ennél kevesebb, szinte bűncselekménynek fog tűnni. Az igazságod felismerése egy pillanat műve is lehet – ám az életmódod összhangba állítása az, ahol az igazi #meló zajlik.